永利澳門有限公司

永利澳門有限公司，簡稱「永利」，附屬於永利度假村有限公司，專搞賭場同酒店生意，旗下嘅永利渡假村股份有限公司有個澳門嘅主賭牌，喺當地嘅主要架步為永利澳門同永利皇宮路氹。

爭議

場內賭廳呑咗客人七億存款
有好多人儲錢入去永利多金貴賓會，正常會攞得返本金，重有利息收添。到咗2015年9月9號，賭廳開始唔准客人提款，之後冒出嚟嘅風聲，係賭廳嘅帳房總監，花名Mimi嘅周玉媚，挾帶私逃，不知所終；有消息話佢响當月8號由香港去到澳門，再人間蒸發，家人亦都報咗警；不過有專家分析話件事實際上冇咁簡單。

响2015年9月18號，苦主稱佢哋有多達七十人，收唔返嘅錢有大概六億七千萬至多於七億澳門幣；截至當日，司警接獲咗38單涉及「多金」存款嘅報案，相關涉款達三億九千萬澳門幣；司警網站顯示，截至2015年10月27號朝頭早9點鐘，已經有50個人就此事向其報案，涉及嘅總金額約為五億三千萬香港幣。為咗追數，苦主唔止向司警報咗案，亦去過永利澳門門口道示威同要求賭廳大老闆向華強現身，曾經喺政府總部附近請願，又遞咗信畀多個政府部門及中聯辦，重揾埋議員高天賜開記者會，不過都係冇乜用；永利話呢筆賬係多金嘅事而與之劃清界線，而「多金」就稱一切都係周嘅錯——話佢涉嫌盜用公司名義兼偽造印章，私下以超高利息集資嚟呃錢，所害嘅唔止得「多金」同「多金」嘅客人，重有同公司完全唔相干嘅人。

响2016年3月30號，苦主話佢哋重有六十幾人嘅七億至八億澳門幣未收返，「多金」嘅律師話响農曆新年之前，已經解決咗四十幾個苦主嘅問題。對於繼續追債嘅苦主，「多金」有出蠱惑招數慳皮——揀咗部分嚟單獨講數，賠償金嘅開價低至對象所損失之三成；唔承認某啲人手持嘅大多數存款單，理據／藉口係自己嘅賬目道冇對應紀錄；拒絶同好多個債主溝通兼且完全唔向佢哋還錢……

有多個苦主先後興訟，各自同時向多金娛樂一人有限公司及永利渡假村股份有限公司索償；其中1單官司响2021年11月19號打完，終審法院判兩間公司都有責任回水；由2022年1月至同年2月，有另外8單劃上句號，結果一樣；到咗2022年6月30號，有啲噉嘅案件重未了結。

呢壇嘢通稱多金事件或多金案。

旁白

外拎
澳門酒店 | 澳門奢華度假酒店 | 永利澳門及萬利澳門酒店官方網站

類:澳門賭業
類:澳門公司